Eva Riedi

Will wissen was läuft/filosofia en la lavandaria

Dad Anita Simeon

Fin è el, il cudesch dad Eva Riedi, edì dad apart. E tut tenor co che jau tegn el cunter la glisch na poss jau prest betg leger ils bustabs. Cun il cuntegn ma vai medem. Poesias e prosa curta, fina e subtila. Betg da sbagliar cun romantica. L'autura sa precis da tge ch'ella discurra ed ils fatgs vegnan mess cler sin maisa. I va per ils gronds temas da la vita: amur, passiun, guerra, mort ed ils affars da mintgadi. I va per sa sentir ester ed esser da chasa - in cudesch scrit d'ina persuna che viva conscient e che vul savair tge che marscha. Sche umans spetgan - il bus, resultats, signals, il dretg mument ... la vita - manchentan els bleras chaussas essenzialas ("wenn menschen warten"). Filosofar pon ins dapertut, perfin en la lavandaria. E durant ch'ils schumbers roteschan, vegn discutà sur dal gir dal mund. "Aber il mund ei rodunds. Noss'entira veta ei in rudi." "Plitost ina spirala e lezza ei forsa schon rodunda enses radis aber buc en siu entir concept, plitost liunga. Ina lingia. Ed il mund ei schon rodunds, aber igl entir univers ei ina gronda spirala senza entschatta e fin." E la filosofia chala la nua ch'ins ha nagin gust pli da filosofar. "o.k., midein tema."
Ils temas survegnan in'ulteriura dimensiun cun las fotografias che van sco in fil rouge tras il cudesch e sustegnan il text, empleneschan inqual tranterlingia. Las fotografias èn fatgas da Julia Staat, collavuratura dad apart che stat mumentan a Glasgow. Il cudesch consista da dus parts, ina part rumantscha ed ina tudestga. Sco ditg: poesia e prosa.
Ma pertge as tegnair pli ditg en mirveglias. Punts publitgescha exclusiv in text dal cudesch. E tgi che vul betg manchentar in dals pli bels ed interessants cudeschs dal davos temp, po duvrar il talun d' empustaziun.